Sisäministeri Päivi Räsänen toivoo kirkon keskustelevan eutanasiasta ja abortista. Räsänen vetosi keskustelun puolesta kirkolliskokouksessa Turussa pitämässään puheessa.

Sisäministeri Päivi Räsänen (kd.) toivoo evankelisluterilaiselta kirkolta kannanottoa eutanasiakeskusteluun.

Räsänen sanoo kaipaavansa kirkolta selkeää ääntä tilanteessa, jossa lähes 80 proasenttia suomalaisista on ilmaissut kannattavansa eutanasialakia.

Räsäsen mukaan eutanasialailla viestittäisiin asennetta vammaisten ja sairaiden ihmisten elämän arvottomuudesta.

- Jos eutanasia laillistettaisiin, paine hyvän saattohoidon järjestämiseen vähenisi. Kuolemantoiveeseen ei tule vastata kuolinpiikillä, vaan välittämisellä ja tasokkaalla saattohoidolla, sanoo Räsänen.

Räsänen haastoi kirkon keskustelemaan myös raskauden keskeytyksistä. Räsäsen mukaan abortti on aina eettinen ongelma.

Euroopan neuvosto edellytti vuonna 2010, että kaikkien jäsenmaiden tulee turvata hoitohenkilökunnalle omantunnonvapaus kieltäytyä abortin tai eutanasian suorittamisesta. Räsänen huomauttaa, että Euroopan maissa vain Suomessa ja Ruotsissa aborttia koskevaa omantunnonvapautta ei ole kirjattu lakiin.